บาทเปิด 32.76 แข็งค่าเล็กน้อย
เงินบาทเปิด 32.76 แข็งค่าเล็กน้อย รอผลประชุมธนาคารกลางหลายแห่งในสัปดาห์หน้า
15 ม.ค. 2558

เงินบาทเปิด 32.76 แข็งค่าเล็กน้อย รอผลประชุมธนาคารกลางหลายแห่งในสัปดาห์หน้า
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 32.76 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 32.79/80 บาท/ดอลลาร์
วันนี้คาดว่าเงินบาทจะยังแกว่งอยู่ในกรอบแคบๆ เนื่องจากยังไม่มีปัจจัยใหม่ที่จะมีผลต่อการเคลื่อนไหวของค่าเงินมากนัก โดยตลาดยังคงจับตาดูหลายปัจจัยสำคัญที่จะเกิดขึ้นในสัปดาห์หน้า โดยเฉพาะการประชุมคณะกรรมการนโยบายการเงินของหลายธนาคารกลาง เช่น ธนาคารกลางยุโรป(ECB) ที่ต้องติดตามว่าจะมีการออกมาตรการ QE เพิ่มเติมหรือไม่, ธนาคารกลางสหรัฐ(FED)ธนาคารกลางญี่ปุ่น(BOJ) รวมทั้งการเลือกตั้งทั่วไปของกรีซในวันที่ 25 ม.ค.
"ตั้งแต่เปิดตลาดมาจนถึงตอนนี้เงินบาทยังทรงตัว คาดว่าวันนี้คงแกว่งแคบๆ เพราะยังไม่มีปัจจัยใหม่ ตลาดรอดูปัจจัยสำคัญหลายตัวในสัปดาห์หน้า" นักบริหารเงินกล่าว
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 32.72-32.85 บาท/ดอลลาร์